**1ο ΕΠΑΛ ΡΕΘΥΜΝΟΥ / Β΄ΛΥΚΕΙΟΥ ΝΕΑ ΕΛΛΗΝΙΚΑ**

ΣΟΦΙΑ ΤΡΟΥΛΗ φιλόλογος

**2. Ανάπτυξη Παραγράφου με Σύγκριση – Αντίθεση**

Όταν συγκρίνουμε πρόσωπα, πράγματα, ιδέες, φαινόμενα και τονίζουμε τις διαφορές τους, χρησιμοποιούμε ανάπτυξη με σύγκριση – αντίθεση.

Στην θεματική πρόταση αυτής της παραγράφου παρουσιάζονται δύο συγκρινόμενα στοιχεία, **ομοιογενή** μεταξύ τους, τα οποία αντιπαραβάλλονται στις λεπτομέρειες καταλήγοντας σε **διαφορές**. Στις λεπτομέρειες τα γνωρίσματα των συγκρινόμενων στοιχείων μπορούν να προβληθούν:

1η τεχνική: Συγκεντρωτικά πρώτα του ενός και ύστερα του άλλου

2η τεχνική : Η σύγκριση μπορεί να γίνει σημείο προς σημείο για τα συγκρινόμενα μέρη

Κατακλείδα : σύνοψη – συμπέρασμα ή διαπίστωση κοινού στοιχείου.



Στην αναγνώριση αυτής της παραγράφου είναι πιθανό να μας βοηθήσει η παρουσία λέξεων /

φράσεων που δηλώνουν αντίθεση, όπως: **αντίθετα, από τη μια πλευρά... από την άλλη..., εντούτοις, ενώ, αλλά, όμως, αντίστροφα, συγκριτικά, μολονότι, ωστόσο, εξάλλου, παρόμοια.**

Λέξεις – Κλειδιά:

Παραδείγματα:

1α (τεχνική 1η)

Η αντιπαράθεση των ποιοτικών και των ποσοτικών δεδομένων των στρατιωτικών δυνάμεων που ενέπλεξαν οι δύο εμπόλεμοι στις στρατιωτικές επιχειρήσεις του 1897 καταδεικνύει την υπεροχή των Οθωμανών έναντι των Ελλήνων. Σύμφωνα με τα στοιχεία που παραθέτει ο Γάλλος επιτελικός αξιωματικός, λοχαγός Ντουσύ, οι ελληνικές δυνάμεις στο μέτωπο της Θεσσαλίας ανέρχονταν σε 42.256 πεζούς, 700 ιππείς και 96 πυροβόλα. Απέναντί τους οι Τούρκοι παρέτασσαν 92.250 πεζούς, 1.330 ιππείς και 205 πυροβόλα. Οι Τούρκοι ήταν εξοπλισμένοι με καλύτερα τουφέκια και τα πυροβόλα τους είχαν μεγαλύτερο βεληνεκές. Από τα παραπάνω στοιχεία που παραδίδονται από έναν ουδέτερο εμπειρογνώμονα εξηγείται σε ένα σημαντικό βαθμό η έκβαση των στρατιωτικών επιχειρήσεων στο συγκεκριμένο μέτωπο.

1β (τεχνική 2η)

Η αντιπαράθεση των ποιοτικών και των ποσοτικών δεδομένων των στρατιωτικών δυνάμεων που ενέπλεξαν οι δύο εμπόλεμοι στις στρατιωτικές επιχειρήσεις του 1897 καταδεικνύει την υπεροχή των Οθωμανών έναντι των Ελλήνων. Σύμφωνα με τα στοιχεία που παραθέτει ο Γάλλος επιτελικός αξιωματικός, λοχαγός Ντουσύ, στο μέτωπο της Θεσσαλίας οι Έλληνες παρέτασσαν 42.256 πεζούς, ενώ οι Οθωμανοί 92.259, το δε ελληνικό ιππικό αριθμούσε 700 ιππείς έναντι 1.330 των Οθωμανών. Το ελληνικό πυροβολικό διέθετε 96 πυροβόλα, ενώ το αντίστοιχο τουρκικό 205. Επιπλέον, οι Οθωμανοί ήταν εξοπλισμένοι με καλύτερα τουφέκια και τα πυροβόλα τους είχαν μεγαλύτερο βεληνεκές σε σχέση με τα αντίστοιχα των Ελλήνων. Από τα παραπάνω στοιχεία που παραδίδονται από έναν ουδέτερο εμπειρογνώμονα εξηγείται σε σημαντικό βαθμό η έκβαση των στρατιωτικών επιχειρήσεων στο συγκεκριμένο μέτωπο.

3.

Η βία δεν είναι αποκλειστικό φαινόμενο της εποχής μας, όπως θέλουν να την παρουσιάσουν τα μέσα πληροφόρησης, οι ειδήμονες και οι πολιτικοί. Υπήρχε πάντα και με διάφορες μορφές, εκδηλώσεις και αιτιολογίες. Το κύριο στοιχείο της είναι η επιθετικότητα, που εξασφαλίζει στον άνθρωπο τη δύναμη για επιβίωση, ενώ σημαντικότερος φορέας της ήταν ανέκαθεν το κράτος, που στήριζε και στηρίζει την ύπαρξή του και στο φόβο και τον καταναγκασμό. Από την άλλη πλευρά, στο παρελθόν οι πράξεις βίας δε γίνονταν ευρύτερα γνωστές, ενώ σήμερα, που υπάρχουν τα μέσα μαζικής ενημέρωσης, μεταβιβάζονται ταχύτατα απ’ άκρη σ’ άκρη του πλανήτη πρώτα σαν είδηση και ύστερα σαν μίμηση – πολύ συχνά μάλιστα διογκώνονται, διαστρέφονται ή ακόμη εξιδανικεύονται χάρη στις τηλεοπτικές σειρές και τις ταινίες, με τις γνωστές επιπτώσεις, κυρίως στα παιδιά.

Γ. Μανωλίδης

4.

|  |  |
| --- | --- |
| **Θεματική Περίοδος** | Η παιδεία αποτελεί τροφό αλλά και δυνάστη του ανθρώπινου πνεύματος |
| **Λεπτομέρειες****(με το δεύτερο τρόπο)** | Συμβάλλει στη διεύρυνση του πνεύματος από τη μια, καλλιεργώντας ενδιάθετες δυνατότητες, αλλά και το περιορίζει στα όρια της συγκεκριμένης παιδείας. Καθιστά διεισδυτικό το πνεύμα, οξύνοντάς του την κριτική ικανότητα, αλλά και το τυποποιεί ταυτόχρονα, αφού κάθε παιδεία συνιστά και μία μορφή προκατασκευασμένων σχημάτων. (…) |

5.

|  |  |
| --- | --- |
| **Θεματική Περίοδος** | Η τεχνολογία ενώνει, αλλά και αποξενώνει τους ανθρώπους. |
| **Λεπτομέρειες****(με τον πρώτο τρόπο)** | Η τεχνολογία έφερε πιο κοντά τους ανθρώπους, αλλά και τους απομάκρυνε ταυτόχρονα. Με τις εφαρμογές της, άλλοτε άμεσα και άλλοτε έμμεσα, έφερε τους ανθρώπους πιο κοντά. Μαζικοποίησε τους χώρους εργασίας, όπου τώρα δεκάδες, εκατοντάδες ή και χιλιάδες άνθρωποι συνεργάζονται, για να κατασκευάσουν ένα προϊόν. (…)Από την άλλη όμως είναι η τεχνολογία που συνέβαλε στην αποξένωση των ανθρώπων από την εργασία τους – με τη μεσολάβηση της ειδίκευσης – τον άνθρωπο από τη φύση, αφού χάρη στην τεχνολογία γιγαντώθηκαν οι πόλεις, τον άνθρωπο από το συνάνθρωπο αλλά και από τον εαυτό του, εξαιτίας του τερατώδους ρυθμού ζωής αλλά και των αξιών που επέβαλε. (…) |
| **Κατακλείδα** | Έτσι η τεχνολογία είναι και ενοποιητικός αλλά και αποξενωτικός παράγοντας για τον άνθρωπο. |

6.

Ένα χάσμα χωρίζει το Σωκράτη από τους σοφιστές. Ο Σωκράτης ζήτησε τη μία και καθολική έννοια, τη μία και καθολική αλήθεια, ενώ οι σοφιστές υποστήριζαν τις πολλές γνώμες για το ίδιο πράγμα. Επίσης και στον τρόπο της ζωής υπάρχει ριζική αντίθεση μεταξύ σοφιστών και Σωκράτη. Οι σοφιστές ήταν έμποροι γνώσεων, ενώ ο Σωκράτης υπήρξε ένας άμισθος δάσκαλος και ερευνητής της αλήθειας. Το μόνο κοινό μεταξύ των σοφιστών και του Σωκράτη ήταν ότι και αυτός και εκείνοι διαπίστωσαν ότι η παραδεδομένη μόρφωση και παιδεία δεν ήταν αρκετή για την εποχή τους.

Έκφραση – Έκθεση, Β’ Λυκείου

7.

Το bullying ως εκδήλωση τοποθετείται στο πλαίσιο της ενδοσχολικής βίας. Σαφώς αποτελεί μορφή επιθετικής συμπεριφοράς, η οποία όμως διαφοροποιείται από τις ενδοσχολικές συγκρούσεις. Κι αυτό γιατί στον εκφοβισμό το θύμα επιλέγεται ως ο ανίσχυρος και αδύναμος αντίπαλος, η επίθεση εναντίον του προγραμματίζεται και επαναλαμβάνεται σε τακτά χρονικά διαστήματα, με πρώτιστο στόχο την ανάδειξη και επιβεβαίωση της ισχύος του θύτη. Αντίθετα στις ενδοσχολικές συγκρούσεις τα συγκρουόμενα μέλη είναι ισότιμα, οι συμπλοκές μεταξύ τους τυχαίες και μεμονωμένες, με στόχο περισσότερο ένα "παιχνίδι" κυριαρχίας, παρά την τελική εδραίωση της ισχύος της μιας ή της άλλης ομάδας.

Απάντηση
Η παράγραφος αναπτύσσεται με τη μέθοδο της σύγκρισης και αντίθεσης. Ο συγγραφέας επιχειρεί να διακρίνει  το bullying  από τις ενδοσχολικές συγκρούσεις, αναφέροντας τις μεταξύ τους διαφορές. Έτσι αναφέρει ότι ο εκφοβισμός στρέφεται σε ανίσχυρους και αδύναμους στόχους, ενώ στις ενδοσχολικές συγκρούσεις τα μέρη είναι ισότιμα.